b'\n_START_ARTICLE_\nChecks and balances\n_START_PARAGRAPH_\nChecks and balances viittaa j\xc3\xa4rjestelm\xc3\xa4\xc3\xa4n, jossa lains\xc3\xa4\xc3\xa4d\xc3\xa4nt\xc3\xb6-, toimeenpano- ja tuomiovaltaa on rajoitettu niin, ettei yksik\xc3\xa4\xc3\xa4n toimielimist\xc3\xa4 pysty k\xc3\xa4ytt\xc3\xa4m\xc3\xa4\xc3\xa4n rajoituksetonta valtaa. Checks and balances on osa vallan kolmijako-oppia._NEWLINE_Englanninkieliselle k\xc3\xa4sitteelle ei ole vakiintunutta suomenkielist\xc3\xa4 ilmaisua, mutta siihen on viitattu muun muassa punnusten ja vastapunnusten j\xc3\xa4rjestelm\xc3\xa4n\xc3\xa4.\n_START_SECTION_\nAntiikin Rooma\n_START_PARAGRAPH_\nKreikkalaisen historioitsija Polybioksen mukaan antiikin Rooma perustui checks and balances -j\xc3\xa4rjestelm\xc3\xa4lle: valta oli jaettu konsulin (monarkia), senaatin (aristokratia) ja kansalaisten (demokratia) kesken.\n_START_SECTION_\nYhdysvallat\n_START_PARAGRAPH_\nYhdysvalloissa checks and balances -j\xc3\xa4rjestelm\xc3\xa4\xc3\xa4n ei suoraan viitata maan perustuslaissa, mutta Yhdysvaltain poliittisessa j\xc3\xa4rjestelm\xc3\xa4ss\xc3\xa4 on silti useita lains\xc3\xa4\xc3\xa4d\xc3\xa4nt\xc3\xb6-, toimeenpano- ja tuomiovallan vallank\xc3\xa4ytt\xc3\xb6\xc3\xb6n liittyvi\xc3\xa4 rajoituksia. Esimerkiksi tuomioistuimet voivat rajoittaa lains\xc3\xa4\xc3\xa4d\xc3\xa4nt\xc3\xb6- ja toimeenpanovallan valtaa julistamalla n\xc3\xa4iden toiminnan perustuslain vastaiseksi. Presidentill\xc3\xa4 on tietyiss\xc3\xa4 tilanteissa mahdollisuus est\xc3\xa4\xc3\xa4 kongressin p\xc3\xa4\xc3\xa4t\xc3\xb6kset veto-oikeudellaan. Senaatti taas voi esimerkiksi est\xc3\xa4\xc3\xa4 Yhdysvaltain toisen valtion kanssa allekirjoittaman sopimuksen hyv\xc3\xa4ksymisen.'